শেষ হল  বর্ষা এবং হেমন্ত ঋতু। ঐতিহ্যগত ভাবে দুটো ঋতুই মৎস সম্পদের প্রাচুর্যতার জন্য গুরুত্বপুর্ণ এবং এর পরের ঋতু মুক্ত জলাশয়ের মাছের প্রাচুর্যে বাংলাদেশের গ্রামীন অর্থনীতির একটি উল্লেখযোগ্য দিক। এই মাছ শুধু মানুষ খায় তায়ই নয়, জেলে, মালো, জলদাস, কৈবর্ত, বাগদী, নিকারী, এবং অন্যান্য মৎস ব্যবসায়ী সম্প্রদায়ের অর্থনৈতিক মেরুদন্ড।  কিন্তু গত পচিশ, তিরিশ বছরে মুক্ত জলাশয়ের মাছ কমতে কমতে আশঙ্কাজনক পর্যায়ে চলে এসেছে। বহু প্রজাতির মাছ বিলুপ্ত হয়েছে, প্রাপ্যতাও কমেছে দারুনভাবে। যার ফলে সকল মৎসজীবি সম্প্রদায়, এবং অন্যান্য  যারা মাছ ধরে জীবিকা নির্বাহ করত তাদের অর্থনৈতিক অবস্থা শোচনীয় হয়ে পরেছে। অনেকে বাধ্য হয়ে পেশা পরিবর্তন করলেও অর্থনৈতিকভাবে আর ঘুরে দাঁড়াতে পারছে না। ভুক্তভোগিরা এজন্য অপরিকল্পিত ভাবে রাসায়নিক সার এবং কিটনাশক ব্যবহারকে দায়ি করেছে। পরিস্থিতি এখন এমন দাড়িয়েছে যে মাছে ভাতে বাঙালি প্রবাদটি এখন থেকে শুধু কল্পনাই থেকে যাবে।